Taideyliopiston Kuvataideakatemia

**Taideyliopiston Kuvataideakatemia** (lyh. KuvA; ruots. *Konstuniversitetets Bildkonstakademi*, engl. *Uniarts Helsinki's* *Academy of Fine Arts)* on yksi Taideyliopiston kolmesta akatemiasta. Taideyliopiston Kuvataideakatemia on alallaan Suomen ainoa yliopistotasoinen oppilaitos. Vuonna 2024 opiskelijoita oli noin 300, joista jatko-opiskelijoita 33 ja ulkomaisia tutkinto-opiskelijoita 57.

Kuvataideakatemiasta valmistuu kuvataiteen kandidaatteja (KuK), taiteen kandidaatteja (TaK), kuvataiteen maistereita (KuM) ja kuvataiteen tohtoreita (KuT).

## Vaiheet
Oppilaitoksen perusti vuonna 1848 Suomen Taideyhdistys. Sen nimi on muuttunut vuosien saatossa seuraavasti:

* Suomen Taideyhdistyksen piirustuskoulu 1848–1939
* Suomen Taideakatemian koulu eli Ateneum 1939–1985
* Kuvataideakatemia 1985–2013
* Taideyliopiston Kuvataideakatemia 2013–

Akatemiaa on nimitetty Ateneumiksi aiemman sijaintipaikkansa, Ateneum-rakennuksen mukaan. 1980- ja 1990-luvulla Kuvataideakatemia sijaitsi keskustassa Yrjönkatu 18:ssa, sitten Sörnäisissä Elannon vanhassa leipätehtaassa (Kaikukatu 4), sitten Vallilan osoitteessa Elimäenkatu 25–27. Kesällä 2021 Taideyliopiston Kuvataideakatemia muutti Sörnäisten Myllytontille Teatterikorkeakoulun viereen valmistuneisiin tiloihin (Sörnäisten rantatie 19).

Akatemiasta tuli korkeakoulu vuonna 1993 ja yliopisto 1998, minkä jälkeen siellä on voitu suorittaa kuvataiteen kandidaatin, kuvataiteen maisterin ja kuvataiteen tohtorin tutkintoja. Ensimmäistä promootiota vietettiin vuonna 2006. Kuvataideakatemia liittyi Taideyliopiston osaksi vuonna 2013.
 
Taideyliopiston Kuvataideakatemian dekaanina toimii Leevi Haapala. Kuvataideakatemian aiempia johtajia ovat olleet muun muassa Hanna Johansson (2020-2024) Jan Kaila (2017–2019), Markus Konttinen (2009–2017), Ilkka-Juhani Takalo-Eskola (1995–1997), Erkki Soininen (1997–2000), Mika Hannula (2000–2005), FT Mauri Ylä-Kotola (2005–2006) ja FT Maria Hirvi-Ijäs (2007–2009).

## Opetus ja tutkimus
### Opetusalueet ja koulutusohjelmat
* kuvanveisto
* maalaustaide
* taidegrafiikka
* tila-aikataide (liikkuva kuva, paikka- ja tilannesidonnainen taide, valokuvataide)
* Nykytaiteen historian ja teorian kandidaattiohjelma
* Praxis, kuratointi ja taidekirjoittaminen -maisteriohjelma
* tohtorikoulutusohjelma

### Professorit
* Mika Elo (Varadekaani, tohtorikoulutus)
* Daniel Peltz (Tila-aikataide)
* Sigrid Sandström, sijaisena Siiri Haarla 31.12.2025 saakka (Maalaustaide)
* Andrew Best-Dunkley (Kuvanveisto)
* Tarja Pitkänen-Walter (Maalaustaide)
* Hanna Johansson (Nykytaiteen tutkimus)
* Riikka Stewen (Taidehistoria ja -teoria)
* Riikka Haapalainen (Nykytaiteen tutkimus)
* Marjaana Kella (Tila-aikataide)
*Salla Tykkä (Tila-aikataide)
* Annu Vertanen (Taidegrafiikka)
* Magnus Quaife (Taiteilijapedagogiikka)
Lähde

Professoreiden lisäksi yliopiston opetushenkilökunnassa on lehtoreita sekä sivu- ja päätoimisia opettajia.

## Näyttelytoiminta
Taideyliopiston Kuvataideakatemia järjestää taidenäyttelyitä Helsingissä Mylly-rakennuksen Kuva/Tilassa. Kuva/Tila esittelee Taideyliopiston Kuvataideakatemian piirissä syntyvää taidetta. Taiteilijat ovat akatemian eri koulutusasteiden opiskelijoita sekä tutkijoita, alumneja ja vierailijoita. Akatemia järjestää myös näyttelyitä yhteistyökumppaneiden kanssa Suomessa ja ulkomailla.

## Julkaisuja
Taideyliopiston Kuvataideakatemia julkaisee pääasiassa kirjoja kahdessa julkaisusarjassa, Kirjoituksia Kuvataideakatemiasta ja Taideteoreettisia kirjoituksia Kuvataideakatemiasta. Lisäksi Kuvataideakatemia julkaisee myös kuvataiteen tohtorien opinnäytteitä.

## Päärakennus Mylly ja Kuva/Tila-galleria
Kuvataideakatemian päärakennus Mylly on Sörnäisten rantatiellä Helsingissä sijaitseva Taideyliopiston uudisrakennus, joka valmistui vuonna 2021. Mylly sijaitsee Taideyliopiston Teatterikorkeakoulun naapurissa ja on paitsi kuvataiteen, myös valo- ja äänisuunnittelun sekä esittävän taiteen lavastuksen opiskelijoiden käytössä.

Uusi rakennus on nimetty Myllyksi tontilla ennen sijainneen Helsingin Myllyn mukaan. Rakennus sijaitsee Taideyliopiston Teatterikorkeakoulun Kookos-päärakennuksen vieressä. Mylly ja Kookos on liitetty toisiinsa yhdyskäytävillä.

Taideyliopiston Kuvataideakatemian galleria Kuva/Tila sijaitsee Mylly-rakennuksen katutasolla osoitteessa Sörnäisten rantatie 19.

## Lähteet

## Aiheesta muualla
* Kuvataideakatemia Taideyliopiston sivuilla
* Suomen Taideyhdistyksen koulun vaiheita, Helsingin Sanomat, 01.04.1934, nro 87, s. 25, Kansalliskirjaston digitaaliset aineistot
* Kuva/Tila